Ukraina syöksyy hyvää vauhtia kohti tuntematonta. Poliittisesti täysin kokematon koomikko Volodymyr Zelenski voitti ylivoimaisesti vaalien ensimmäisen kierroksen ja lähtee vahvana ennakkosuosikkina toiselle kierrokselle, joka järjestetään sunnuntaina 21. huhtikuuta.

Odessan yliopiston apulaisprofessori Volodymyr Dubovyk pitää Zelenskin voittoa todennäköisenä, sillä tämä keräsi vaalien ensimmäisellä kierroksella yli 30 prosenttia äänistä. Myös mielipidekyselyt ennustavat Zelenskille voittoa toisella kierroksella.

”Kukaan ei tiedä, mihin tilanne lopulta johtaa”, Dubovyk sanoo Suomen Kuvalehdelle. ”Zelenskin voittoon voisi liittyä sekä hyviä että pahoja asioita.”

Zelenski saa vastaansa presidentti Petro Porošenkon, joka joutui tyytymään ensimmäisellä kierroksella alle 16 prosentin kannatukseen. Entinen pääministeri Julia Tymošenko sai runsaat 13 prosenttia äänistä ja putosi jatkosta.

Yleensä venäjää puhuva Zelenski, 41, voitti enemmistön sekä ukrainan- että venäjänkielisten äänistä. Hän on käyttänyt vahvaa asemaansa hyväkseen painostamalla Porošenkon, 53, huumetestiin ja suostumaan vaaliväittelyyn Kiovan olympiastadionilla.

Sunnuntaina 14. huhtikuuta järjestetty tilaisuus kuihtui kuitenkin lopulta Porošenkon yksinpuheluksi. Zelenski ei ilmestynyt paikalle vaaliväittelyn aikataulua koskevan kiistan vuoksi.

Kansainväliset vaalitarkkailijat luonnehtivat vaalien ensimmäistä kierrosta pääosin hyvin järjestetyksi, vaikka äänten ostamisesta on tehty kymmeniä rikosilmoituksia. Huomautettavaa löytyi myös vaalirahoituksesta ja julkisten varojen käytöstä yksittäisten ehdokkaiden kampanjointiin.

Äänestysvilkkaus kohosi edellisistä vaaleista: lähes 35 miljoonasta äänioikeutetusta yli 63 prosenttia kävi uurnilla.

Dubovykin mielestä vaalitulos osoittaa, että Ukrainan demokratia toimii. Kukaan ei osannut arvata muutama kuukausi sitten, että eliitin kustannuksella pilaileva Zelenski pystyisi todella haastamaan kokeneet Porošenkon ja Tymošenkon.

Tilanne on erikoinen, sillä Zelenski ei oikeastaan kampanjoinut lainkaan. Hän latasi kuvia ja videoita Instagramiin ja luotti tv-sarjansa tuomaan näkyvyyteen. Sen vuoksi hänen poliittisia näkemyksiään ei juuri tunneta.

”Zelenski on arvoitus, hän on eräänlainen virtuaaliehdokas”, Dubovyk sanoo. ”Hän ei luvannut mitään, eikä hänellä ole iskulauseita. Silti hän pystyi vakuuttamaan äänestäjät.”

Tilanteen arvaamattomuutta korostaa se, että Zelenskillä ei ole minkäänlaista poliittista kokemusta. Tilanne olisi suurin piirtein sama kuin jos Kummelin Heikki Silvennoinen valittaisiin Suomen presidentiksi.

”Henkilökohtaisesti en pidä erityisemmin Zelenskin huumorista. Mutta hän on älykäs, ja monet pitävät hänestä”, Dubovyk sanoo.

Presidentinvaalien ensimmäinen kierros osoitti, että Zelenski on erityisesti nuorten suosikki. Noin 60 prosenttia häntä äänestäneistä oli alle 40-vuotiaita.

Dubovyk vertaa häntä hieman yllättäen Yhdysvaltain presidenttiin Donald Trumpiin.

”Trump ei uskonut itsekään, että hän voisi voittaa, ja silti hän voitti. Siinä mielessä he ovat samanlaisia, vaikka Zelenski ei olekaan populisti.”

Vaalit olivat poikkeukselliset myös siinä mielessä, että kiista Ukrainan geopoliittisesta suunnasta ei noussut kampanjan aikana keskeiseen asemaan. Kaikki kolme pääehdokasta kannattivat suuntautumista länteen. Venäjänmielinen Juri Boiko jäi neljänneksi alle 12 prosentin kannatuksella.

”Tosiasiassa Porošenko on pärjännyt varsin hyvin.”

Ukraina on parlamentaarinen demokratia. Presidentti käyttää kuitenkin merkittävää valtaa. Hän nimittää ulko- ja puolustusministerin sekä yleisen syyttäjän. Hän toimii myös Ukrainan puolustus- ja turvallisuusneuvoston puheenjohtajana.

Zelenski sanoo kannattavansa suoraa demokratiaa, kansanäänestyksiä sekä EU:n ja Naton jäsenyyttä. Sunnuntaina 7. huhtikuuta hän esitteli yleisluontoisen suunnitelman Itä-Ukrainan sodan lopettamiseksi. Sen lähtökohtana ovat välitön tulitauko ja suorat neuvottelut Venäjän presidentin Vladimir Putinin kanssa.

”En usko, että Zelenski pystyisi tuomaan rauhaa. Moskovalla ei ole mitään syytä palkita häntä”, Dubovyk sanoo. ”Ukraina on jatkossakin riippuvainen Yhdysvaltain tuesta.”

Sitä paitsi Zelenski joutuisi työskentelemään nykyisen parlamentin kanssa ensi syksyn parlamenttivaaleihin asti. Vasta silloin nähdään, mitkä ovat Ukrainan politiikan todelliset voimasuhteet.

Zelenskin suosio kertoo kansalaisten turhautumisesta – äänestämällä koomikkoa he rankaisevat skandaalien tahrimaa ja korruptoitunutta poliittista eliittiä.

Voimakkain arvostelu on kohdistunut presidentti Porošenkoon. Dubovykin mielestä häneen asetettiin alun alkaen liian suuria odotuksia. Viisi vuotta on ollut yksinkertaisesti liian lyhyt aika syvään juurtuneiden ongelmien kitkemiseen, varsinkin kun maa on joutunut samaan aikaan käymään sotaa ylivertaista vastustajaa vastaan.

”Tosiasiassa Porošenko on pärjännyt varsin hyvin”, Dubovyk arvioi.

”Hän on pystynyt heikentämään Venäjän vaikutusvaltaa Ukrainassa. Yli kymmenellä miljoonalla ukrainalaisella on nyt biometriset passit, joilla voi matkustaa vapaasti EU-maissa.”

Korruptiota ei ole kuitenkaan saatu kuriin. Se johtuu siitä, että politiikka ja talous ovat kietoutuneet erittäin tiiviisti yhteen. Presidentti on tästä itse hyvä esimerkki, sillä hän kuuluu maan rikkaimpiin liikemiehiin.

Dubovyk korostaa, että osa rikkaista oligarkeista on toiminut aktiivisesti Porošenkoa vastaan. He käyttävät valtaa tukemiensa poliitikkojen kautta.

Oligarkkien vaikutusvalta perustuu myös tiedotusvälineisiin. He omistavat sanomalehtiä ja viisi suurinta televisiokanavaa. Tutkimusten mukaan valtaosa ukrainalaisista pitää televisiota tärkeimpänä tietolähteenään.

Zelenskikään ei ole tässä mielessä puhdas. Hänellä on läheiset suhteet maan kolmanneksi rikkaimpaan liikemieheen Ihor Kolomoyskiin, jonka tv-kanavalla esitetään hänen komediasarjaansa Kansan palveluksessa.

Zelenski esittää sarjassa opettajaa, joka päätyy sattuman kautta presidentiksi ja ryhtyy taistelemaan korruptoitunutta poliittista järjestelmää vastaan.

Kolomoyski tunnetaan Porošenkon vastustajana. Häntä syytetään Ukrainassa petoksesta, joka liittyy hänen aikoinaan omistamansa Privatbankin konkurssiin. Hän asuu nykyisin Sveitsissä ja Israelissa.

Kolomoyski kertoi hiljattain lehtihaastattelussa, että Zelenski suunnitteli presidenttiehdokkuuttaan jo vuonna 2015 Kansan palveluksessa tv-sarjan ensimmäisen tuotantokauden aikana.

Porošenko on jatkanut kampanjointiaan isänmaallisilla teemoilla. Hän korostaa asemaansa armeijan ylipäällikkönä ja antaa ymmärtää olevansa ainoa turva Venäjän pyrkimyksiä vastaan. Zelenskiä hän syyttää ”Kolomoyskin sätkynukeksi”. Dubovyk pitää syytöstä ainakin osittain perusteltuna.

”Zelenski ajaa Kolomoyskin autolla ja hänen turvanaan on Kolomoyskin henkivartijoita”, hän sanoo.

”Hän vakuuttaa, ettei ole allekirjoittanut minkäänlaista sopimusta Kolomoyskin kanssa. Minä tulkitsen lausunnon niin, että heillä on kuitenkin jonkinlainen yhteistyösopimus.”

Dubovyk arvelee, että Zelenskin voitto saattaisi silti avata Ukrainalle uusia mahdollisuuksia, jos tämä saisi vaalien toisella kierroksella riittävän vahvan mandaatin ja pystyisi irtautumaan Kolomoyskin vaikutusvallasta.

Hän muistuttaa, että esimerkiksi Maidanin vallankumouksessa syrjäytetty presidentti Viktor Janukovytš nousi valtaan Ukrainan rikkaimman oligarkin Rinat Ahmetovin tukemana. Myöhemmin hän pystyi kuitenkin ottamaan etäisyyttä Ahmetoviin ja ajamaan oman perheensä ja klaaninsa etuja.

Zelenskin voitto olisi kova isku Ukrainan riitaiselle poliittiselle eliitille. Dubovyk arvelee, että se laukaisisi välittömästi valtataistelun, jossa vanha poliittinen eliitti ryhmittäytyisi uudelleen turvatakseen etunsa. Tässä taistelussa Porošenko saattaisi menettää poliittisen vaikutusvaltansa.

”Sen sijaan Julia Tymošenko tulee varmasti takaisin, hänellä on ainakin seitsemän elämää”, Dubovyk ennustaa.

”Tymošenko rakensi taitavasti vaalikampanjansa. Hän hävisi ainoastaan Zelenski-ilmiön takia.”